Etter å ha sett the Beatles på TV i 1964, startet Quatros storesøster Patti et garasjerock-band som het the Pleasure Seekers sammen med to venninner. Quatro ble også med, og tok artistnavnet Suzi Soul mens Patti kalte seg Patti Pleasure. Suzi spilte bass og sang i bandet. Senere fikk bandet også med søsteren Arlene. I begynnelsen var det mer fokus på utseendet enn på musikk. Noen ganger fikk de spillejobber på betingelse av at de stilte i miniskjørt og parykker, noe Suzi Quatro senere omtalte som nødvendige onder i jakten på suksess. Likevel ble de kjent i det blomstrende og eksplosive musikkmiljøet i Detroit.